| **Ciconia episcopus** |
| --- |
| Baltakaklis gandras (*Ciconia episcopus* ) Kanhoje (Indija) |
| Apsaugos būklė |
| Pažeidžiami (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Paukščiai  *( Aves)* |
| Būrys: | Gandriniai paukščiai  *( Ciconiiformes)* |
| Šeima: | Gandriniai  *( Ciconiidae)* |
| Gentis: | Tikrieji gandrai  *( Ciconia)* |
| Rūšis: | Baltakaklis gandras  *( Ciconia episcopus)* |

 |
| Binomas |
| ***Ciconia episcopus***Pieter Boddaert, 1783 |

**Baltakaklis gandras** (*Ciconia episcopus*) – gandrinių (*Ciconiidae*) šeimos paukštis. Yra trys porūšiai:

* *Ciconia episcopus episcopus*
* *Ciconia episcopus microscelis*
* *Ciconia episcopus neglecta*

Paplitimas ir biotopas
----------------------

Paplitę Užsachario Afrikoje, išskyrus pietines sritis, Indijoje, išskyrus vakarinę pakrantę ir Pietryčių Azijoje. Įprastas drėgnose vietose šalia upių, ežerų, ryžių laukų, pelkių, miškų bei šlapynėse.

Išvaizda
--------

Mažesnis už baltąjį gandrą. Kūno ilgis 86 – 95 cm. Suaugusių paukščių nugaros plunksnos juodos, su mėlynu, žaliu ar violetiniu spindesiu. Sparnai ir uodega juodos spalvos. Kaklas, pilvas ir pauodegys yra baltos spalvos. Kaklo plunksnos pasišiaušusios.

*C. episcopus microscelis* veidas juodas, pakaušis ir sprandas balti su juoda. Ilgas snapas iki pusės juodas, galas – raudonas. Rainelė raudona. Kojos juosvos. *C. episcopus episcopus* plikoji veido dalis pilka. Viršugalvis ir pakaušis juodos spalvos. Rainelė rudai raudona. Stambus snapas pilkas, o galiukas – rausvas. Kojos ir pėdos yra raudonos spalvos. *C. episcopus neglecta* išvaizda panašus į *C. episcopus episcopus*, tik snapas beveik visas yra raudonas.

Jaunikliai rusvos spalvos, plunksnos nėra blizgios. Viršugalvis ir pakaušis juodos spalvos. Snapas pilkas. Kojos pilkšvos.

Biologija
---------

Gyvena apie 16 metų. Nėra bendruomeniški. Laikosi 4 – 5 individų būriuose. Vidiniai Afrikos ir Azijos migrantai. Dideliais būriais migruoja iš šiaurės į pietus. Skraido ištiesę kaklą. Sklando pasinaudodami oro srovėmis. Balsas labai tylus švilpimas ir šnypštimas. Prie lizdo kalena. Pajutę pavojų – šnypščia.

Medžioja lėtai vaikščiodami ir snapu rankiodami grobį. Minta žuvimi, varliagyviais, ropliais, krabais, moliuskais, žiogais ir skėriais, termitais.

Monogamai. Šiaurės Indijoje veisimosi periodas liepos – rugsėjo mėnesiais; Pietų Indijoje – gruodžio – kovo mėnesiais; Pietryčių Azijoje vasario – gegužės ar rugpjūčio – lapkričio mėnesiais; Afrikoje – drėgnuoju sezonu. Dažniausiai lizdus suka atskirai nuo kitų, bet gali krauti lizdus ir 4 – 5 porų kolonijose. Kiekvienais metais peri tame pačiame lizde. Lizdą krauna abu partneriai. Krauna medžiuose, ant telefono stulpų, ant stačių uolų, 20 – 30 metrų aukštyje virš žemės ar vandens. Lizdą krauna iš šakų, iškloja šakelėmis smulkiomis, žole ir žaliais lapais. Dėtyje 2 – 4 rusvi kiaušiniai. Peri abu partneriai, 30 – 31 dieną. Abu tėvai jauniklius maitina 55 – 65 dienas. Po kelių savaičių tampa visiškai savarankiški.

Apsauga
-------

Pasaulinės gamtos apsaugos organizacijos duomenimis baltakaklis gandras yra pažeidžiama rūšis. Populiacijoje yra 35 000 individų.

Populiacijos mažėjimo priežastys: medžių, tinkančių lizdavietėms, kirtimas; šaudymas.

Rūšies apsaugos priemonės: šlapynių paskelbimas saugomomis teritorijomis, medžioklės ribojimas. Rūšis yra įtraukta į „Afrikos – Eurazijos migruojančių vandens paukščių apsaugos susitarimo" sąrašą.

Galerija
--------

* *Ciconia episcopus microscelis* Krugerio nacionaliniame parke, Pietų Afrikoje
* *Ciconia episcopus episcopus* vestuviniu apdaru
* Baltakaklio gandro vandens vonios
* Baltakaklio gandro lizdas Satpuros tigrų rezervate

Šaltiniai
---------

1. ↑   „Pasaulinės gamtos apsaugos organizacijos raudonasis sąrašas - Ciconia episcopus". Pasaulinė gamtos apsaugos organizacija. anglų k.
2. ↑   „Baltakaklis gandras". Afrikos – Eurazijos migruojančių vandens paukščių apsaugos susitarimas. anglų k.

Nuorodos
--------

* Baltakaklis gandras Archyvuota kopija 2017-09-09 iš Wayback Machine projekto. anglų k.
* Bioįvairovės tyrimai: baltakaklis gandras Archyvuota kopija 2017-09-04 iš Wayback Machine projekto. anglų k.
* Paukščiai: baltakaklis gandras Archyvuota kopija 2017-05-29 iš Wayback Machine projekto. anglų k.